Baanbreker hofsaak vir openbare skole vandag aangehoor | Maroela Media
Die konstitusionele hof in Johannesburg gaan Donderdag argumente aanhoor oor wie die finale sê het oor skooltoelating in openbare skole – die skool se beheerliggaam of die regering.
Dit volg na 'n geding ontstaan het tussen die Gautengse departement van onderwys en Laerskool Rivonia in Sandton toe die laerskool in 2011 geweier het om 'n graad 1-leerling in die skool toe te laat omdat hulle vol was. Die departement het daarna ingetree en die skool se beheerliggaam aangesê om die leerder toe te laat. Die geding het ontstaan om te bepaal wie die finale sê het in die toelating van leerlinge en om die kapasiteit van skole te bepaal.
Die uitspraak gaan ook 'n invloed in 'n soortgelyke geval van 'n skool in Fochville in die Wes-Rand hê. Hoërskool Fochville, wat 'n Afrikaanse toelatingsbeleid volg, het glo Engelssprekende leerlinge toegang verbied. Die skool weier om 'n dubbel-medium skool te word en bewerings word gemaak dat die skool diskrimineer op grond van leerlinge se ras. Dié saak sal in 'n latere stadium ook in die konstitusionele hof aangehoor word.
Intussen het vakbondfederasie Cosatu gesê die gevolge van die saak gaan die hele land raak want dit kan dit vir minderbevoorregte leerlinge moeiliker maak om toegang tot skole te bekom. Na verwagting gaan die groep Section 27, Cosatu en ouers van Fochville vandag by die hof betoog.